聞張伯真割奉粟二十斛見遺而書未至戲題小篇
作者：周紫芝
朝代：宋

paragraphs: 老去空嗤守錢虜，我亦無錢買田畝。
未容殘月喘吳牛，空對杏花耕宿雨。
昨宵夜誦偶連明，今日晨炊忽停午。
長腰聞有尺素書，腹飽先懸待椎鼓。
浣花老人殊可憐，忍饑更索饑膓語。
故人祿米肯長供，司業酒錢時亦與。
平生無句可驚人，未審何由坐斯苦。
幾時去作多田君，滿田䆉稏多黄雲。
長年飽飯作穀伯，且免勞人勤指囷。